Lángol a líbiai olajkikötő | Euronews
Lángol a líbiai olajkikötő
Találat ért egy olajtartályt csütörtökön a líbiai Szidra kikötőjében. Onnan nyugatra, Szirt városánál pedig összecsaptak a kormánycsapatok és a rivális kabinet fegyveresei.
Az AFP francia hírügynökség szerint legkevesebb 22 katona halt meg a harcokban, közülük 14-en egy erőművet védtek.
Szidra a líbiai olajipar legnagyobb exportkikötője, így aztán harc folyik érte a kormány és ellenzéke között. Az összecsapások miatt le is kellett állítani a szállítást nemcsak itt, hanem a közeli Rász Lánuf terminálon is.
Líbiában két kormány és két parlament működik, mindkét erőt támogatják fegyveres csoportok. Együtt küzdöttek a diktátor, Moamer Kadhafi megdöntéséért 2011-ben. Az akkori ellenzék azonban két táborra szakadt, amióta augusztusban az egyikük elfoglalta a fővárost, Tripolit, és a hatalmon lévő kabinetet az ország keleti részébe űzte.
Most mindkét oldal egymást vádolja a csütörtöki, olajkikötő elleni támadással.